Byen Bollerup i Nørrekær Enge forsvinder. Kun rammen til byskiltet er tilbage. Den svenske energigigant Vattenfall har købt de syv huse, der var tilbage i Bollerup. Planen er at få opkøbt i alt 20 ejendomme ved Kølby i grænseområdet mellem de to kommuner Aalborg og Vesthimmerland. - Bollerup kommer væk fra landkortet. Det er fakta. Jeg fik et tilbud, som efterhånden var acceptabelt. Behandlingen fra Vattenfalls side var fair. Men selvfølgelig er det vemodigt at flytte fra et hjem, som jeg er vokset op i og har kendt alle mine dage. Alternativet var bare ikke godt. Hvis jeg var blevet boende her med fire kæmpe-vindmøller på alle sider af huset, havde det nok ikke været så let at sælge om 15 år, siger Kurt Holm. Et par kilometer væk fra Bollerup har ægteparret Christiansen på Mersvej også solgt deres landejendom. Den skal jævnes med jorden, og parret flytter - Vi glæder os på en måde. På den anden side så har vi jo også boet her siden 1962, så det er lidt med blandede følelser, at vi nu opgiver vores hjem, siger Emmy Christiansen, der understreger, at prisen var god. Det er meningen, at færre, meget store vindmøller skal erstatte 77 gamle, små vindmøller i området. For Vattenfall har det været rigtigst helt at købe borgerne ud. - Et rent opkøb er en fordel for Vattenfall og for naboerne. Med den her plan sikrer vi, at genebelastningen bliver mindst mulig, siger Arne Rahbek, kommunikationschef i Vattenfall.

Opsummering:
[size=2]Energiselskabet Vattenfall køber en hel by i Vesthimmerland for at lave plads til Danmarks største vindmøllepark på landjord.
[/size]